ชงครม.คุมขนเงินเข้าไทย
ปปง.เสนอออกกฎคุมขนบาท-เงินตปท.ขาเข้าป้องกันปัญหาแหล่งฟอกเงินของโลก
29 ต.ค. 2565

ปปง.เสนอออกกฎคุมขนบาท-เงินตปท.ขาเข้าป้องกันปัญหาแหล่งฟอกเงินของโลก
ปปง.เตรียมเสนอ ครม. ให้ ธปท.และกรมศุลกากร ออกกฎคุมขนเงินบาทเงินตราต่างประเทศเข้าประเทศ 
พ.ต.อ.สีหนาท ประยูรรัตน์  เลขาธิการสำนักงานป้องกันและปราบปรามการฟอกเงิน (ปปง.) เปิดเผยว่า ในเร็วๆ นี้เตรียมเสนอที่ประชุมคณะรัฐมนตรี (ครม.) ให้ออกหลักการควบคุมปริมาณการนำเงินสดในรูปของเงินบาทและเงินจากต่างประเทศเข้ามาในประเทศไทย โดยจะต้องมีการสำแดงเงิน  จากปัจจุบันที่ไม่มีการควบคุมการขนเงินสดเข้าประเทศ มีแต่การควบคุมการนำเงินบาทออกนอกประเทศได้ไม่เกิน 5 หมื่นบาทเท่านั้น
“ปปง.จะเสนอในหลักการควบคุมการนำเงินสดเข้าประเทศผ่านชายแดน  และให้ ครม.พิจารณา ถ้าเห็นชอบในหลักการ จะได้มอบหมายให้หน่วยงานที่เกี่ยวข้อง คือ ธนาคารแห่งประเทศไทย (ธปท.) และกรมศุลกากร ไปออกกฎระเบียบและกำหนดปริมาณการนำเงินบาทและเงินตราต่างประเทศที่เหมาะสมต่อไป  ทั้งนี้เพื่อเป็นการป้องกันการฟอกเงิน และการนำเงินที่ผิดกฎหมายมากระทำความผิดในประเทศไทย
สำหรับกรณีที่โกลบอล ไฟแนนเชียล อินทิกริตี้ องค์กรเพื่อการต่อต้านการฟอกเงินและกระแสเงินทุนผิดกฎหมาย (จีเอฟไอ) รายงานว่า ไทยมีการขนเงินผิดกฎหมายออกจากประเทศติดอันดับ 7  คิดเป็นมูลค่า 3.5 หมื่นล้านเหรียญสหรัฐ หรือประมาณ 1.5 ล้านล้านบาท ว่า ไม่ทราบว่าจีเอฟไอเอาข้อมูลมาจากไหนว่าไทยมีการลักลอบขนเงินออกนอกประเทศมากขนาดนั้น ซึ่งไม่จำเป็นที่ ปปง.จะต้องชี้แจง
“เงินมืดที่มีการลักลอบเข้ามานั้นจะผ่านชายแดนเข้ามา ต้องผ่านการตรวจสอบจากเจ้าหน้าที่กรมศุลกากร ต้องไปถามข้อมูลจากกรมศุลกากรและแบงก์ชาติ” พ.ต.อ.สีหนาท กล่าว
อย่างไรก็ตาม ปปง.มีการกำหนดให้ผู้ประกอบการจะต้องรายงานธุรกรรมทางการเงินที่ผิดปกติ รวมถึงจะต้องรายงานธุรกรรมเงินสดมูลค่าตั้งแต่ 2 ล้านบาทขึ้นไป ธุรกรรมที่เกี่ยวข้องกับอสังหาริมทรัพย์ มีมูลค่าตั้งแต่ 5 ล้านบาทขึ้นไป ธุรกรรมเงินสดที่เป็นการโอนเงินหรือชำระเงินทางอิเล็กทรอนิกส์ มีมูลค่าตั้งแต่ 1 แสนบาทขึ้นไป  ธุรกรรมที่เป็นการโอนเงินหรือชำระเงินทางอิเล็กทรอนิกส์โดยหักจากบัญชี มีมูลค่าตั้งแต่ 7 แสนบาทขึ้นไป และธุรกรรมการชำระเงินแทน (Bill Payment) ที่ใช้เงินสดมีมูลค่าตั้งแต่ 7 แสนบาทขึ้นไป